DA Den Europæiske Unions Tidende CE 70/128

(2004/C 70 E/130)

SKRIFTLIG FORESPØRGSEL E-2685/03

af Alexandros Alavanos (GUE/NGL) til Kommissionen

(10. september 2003)

Om: Udvikling af værksteder i den tekniske uddannelse i Grækenland — foranstaltning 5.2 i det andet operationelle program for uddannelse og grundlæggende erhvervsuddannelse under den tredje fællesskabsstøtteramme

På de tekniske gymnasier i Grækenland findes 13 sektorer med 40 specialområder på det første studietrin, og yderligere 40 specialområder på det andet studietrin. Kommissionen anfører i sit svar på min forespørgsel E-1208/03 (1), at i løbet af »de første to år af det operationelle program blev der anvendt et beløb på 4 440 000 EUR på fremskaffelse af elementært værkstedsudstyr.«

Kommissionen bedes oplyse:

a) Hvilken slags værkstedsudstyr blev de ovennævnte 4 440 000 EUR anvendt på?

b) Hvilke sektorer og værkstedsområder dækkede det ovennævnte værkstedsudstyr?

c) Eftersom de forskellige værksteder hører under en række fagområder, vedrørte de standarder ifølge hvilke værkstedsudstyret blev leveret, da grundlæggende værkstedsudstyr for hvert enkelt værksted (f.eks. type og antal), eller var der detaljerede specifikationer for de forskellige typer værksteder, godkendt af det pædagogiske institut og undervisningsministeriet?

d) Hvor langt er man kommet med gennemførelsen af uddannelsen af lærere og udviklingen af undervisnings- og uddannelsesredskaber i forbindelse med de specialiserede værksteder på de tekniske gymnasier?

e) Hvem har endeligt fået kontrakten for projektet, eftersom den særlige forvaltningsmyndighed endnu ikke har meddelt dette?

Svar afgivet på Kommissionens vegne af Michel Barnier

(13. november 2003)

Kommissionen kan underrette det ærede medlem om, at de græske myndigheder har oplyst, at det beløb på 4 440 000 EUR, der blev anvendt til at fremskaffe elementært værkstedsudstyr, rent faktisk ikke blev medfinansieret af Fællesskabet gennem det operationelle program for almen uddannelse og grundlæggende erhvervsuddannelse eller noget andet operationelt program. De græske myndigheder har dermed korrigeret de oplysninger, som de indgav til Kommissionen i forbindelse med dens svar på det ærede medlems skriftlige forespørgsel E-1208/03. Hele beløbet blev således udelukkende finansieret over det nationale budget.

Kommissionen kan derfor ikke kommentere disse udgifter eller det pågældende værkstedsudstyr (spørgsmål a og b).

Den eneste foranstaltning, der støtter udviklingen af værksteder inden for den tekniske uddannelse i Grækenland, er foranstaltning 5.2.5 i det operationelle program for almen uddannelse og grundlæggende erhvervsuddannelse, som vedrører udvikling af tekniske erhvervsskoler (TEE) og værkstedscentre og har et samlet budget på 78 000 000 EUR.

Foranstaltningerne vil blive finansieret i henhold til de nationale specifikationer for værkstedsudstyr. Man er endnu ikke begyndt at gennemføre foranstaltning 5.2.5 (som bl.a. omfatter uddannelse af undervisere), da der endnu ikke er udvalgt en endelig modtager. En indkaldelse af interessetilkendegivelser, der blev iværksat den 25. august 2003 i denne forbindelse, er endnu ikke afsluttet. Fristen for indgivelse af forslag udløb den 15. oktober 2003, og det udvalgte tilbud forventes offentliggjort i den nærmeste fremtid.

(1) EUT C 11 E af 15.1.2004, s. 166.